Id-dikjarazzjonijiet tar-remunerazzjoni jew tal-pensjoni jistgħu jikkostitwixxu atti li jikkawżaw preġudizzju u jistgħu, bħala tali, ikunu s-suġġett ta’ ilmenti u possibbilment ta’ kawżi. Dan iseħħ ukoll meta deċiżjoni li jkollha suġġett purament pekunjarju tkun tista’, minħabba n-natura tagħha, tkun riflessa minn tali dikjarazzjoni tar-remunerazzjoni jew tal-pensjoni. F’dan il-każ, il-komunikazzjoni tad-dikjarazzjoni mensili tar-remunerazzjoni jew tal-pensjoni għandha l-effett li tiskatta d-dekors tat-termini għall-preżentata ta’ ilment jew ta’ kawża, previsti rispettivament fl-Artikolu 90(2) u fl-Artikolu 91(3) tar-Regolamenti tal-Persunal, kontra deċiżjoni amministrattiva meta l-imsemmija dikjarazzjoni tkun turi b’mod ċar u għall-ewwel darba, l-eżistenza u l-portata ta’ din id-deċiżjoni.

Dan huwa b’mod partikolari l-każ meta d-drittijiet affettwati, wara, pereżempju, emenda ta’ att ta’ portata ġenerali, ikunu essezjalment jew purament ta’ natura pekunjarja. Fil-fatt, f’tali każ, it-tħassir ta’ ħlas jew it-tnaqqis tal-ammont tiegħu, li jkunu jidhru fid-dikjarazzjoni tar-remunerazzjoni jew tal-pensjoni wara dik l-emenda, jistgħu jirriżultaw biss mid-deċiżjoni tad-dipartiment kompetenti sabiex japplika l-att ta’ portata ġenerali inkwistjoni għal-uffiċjal jew persuna rtirata inkwistjoni.

Madankollu, dikjarazzjoni tar-remunerazzjoni jew tal-pensjoni, min-natura u l-iskop tagħha, ma għandhiex il-karatteristiċi ta’ att li jikkawża meta din sempliċiment tittraduċi f’termini pekunjarji l-portata tad-deċiżjonijiet ġuridiċi preċedenti, marbuta mas-sitwazzjoni amministrattiva tal-uffiċjal jew persuna rtirata, jew, fi kliem ieħor, meta din tkun tidher purament konfermatorja tad-deċiżjonijiet amministrattivi preċedenti.

Barra minn hekk, l-ewwel dikjarazzjoni tar-remunerazzjoni jew tal-pensjoni ta’ wara d-dħul fis-seħħ tal-att ta’ portata ġenerali, irrispettivament mill-forma tagħha, li temenda d-drittijiet ta’ kategorija astratta ta’ uffiċjali jew ta’ eks uffiċjali, neċessarjament tittraduċi, fil-konfront tad-destinatarju tagħha, l-adozzjoni ta’ deċiżjoni amministrattiva ta’ portata individwali li tipproduċi effetti legali obbligatorji ta’ natura li jaffettwaw direttament u immedjatament l-interessi tal-uffiċjal jew tal-persuna rtirata kkonċernata. Dan ma huwiex il-każ fir-rigward ta’ dikjarazzjonijiet tal-pensjoni li jkunu jikkostitwixxu l-ewwel konkretizzazzjoni, fil-livell deċiżjonali li jaqa’ fl-isfera ta’ kompetenza tal-Awtorità tal-Ħatra, ta’ koeffiċjenti ġdid ta’ korrezzjoni li jirriżulta mill-metodu l-ġdid ta’ attwalizzazzjoni previst mir-Regolamenti tal-Persunal fil-verżjoni tagħhom li tirriżulta mid-dħul fis-seħħ tar-Regolament Nru 1023/2013, li jemenda r-Regolamenti tal-Persunal għall-uffiċjali tal-Unjoni Ewropea u l-kondizzjonijiet tal-impjieg ta’ aġenti oħra tal-Unjoni Ewropea, liema verżjoni ma tipprovdix iktar għall-adozzjoni ta’ regolament tal-Kunsill, iżda biss għall-adozzjoni ta’ deċiżjoni tal-Kummissjoni.

(ara l-punti 32 sa 35, 37 u 38)

Il-Qorti tal-Ġustizzja: sentenza tad-19 ta’ Jannar 1984, Andersen et vs Il-Parlament, 262/80, EU:C:1984:18, punt 4

Il-Qorti tal-Prim’Istanza: sentenzi tas-27 ta’ Ottubru 1994, Benzler vs Il-Kummissjoni, T‑536/93, EU:T:1994:264, punt 15 ; tat-8 ta’ Novembru 2000, Bareyt et vs Il-Kummissjoni, T‑175/97, EU:T:2000:259 ; tad-29 ta’ Novembru 2006, Campoli vs Il-Kummissjoni, T‑135/05, EU:T:2006:366, punt 40, u tad-9 ta’ Jannar 2007, Van Neyghem vs Il-Kumitat tar-Reġjuni , T‑288/04, EU:T:2007:1, punti 39 u 40

It-Tribunal għas-Servizz Pubbliku: sentenzi tat-23 ta’ April 2008, Pickering vs Il-Kummissjoni, F‑103/05, EU:F:2008:45, punti 72 u 74 ; tal-4 ta’ Settembru 2008, Lafili vs Il-Kummissjoni, F‑22/07, EU:F:2008:104, punt 33 ; tat-30 ta’ Settembru 2010, Lebedef u Jones vs Il-Kummissjoni, F‑29/09, EU:F:2010:120, punt 35 ; tal-5 ta’ Diċembru 2012, Lebedef et vs Il-Kummissjoni, F‑110/11, EU:F:2012:174, punt 37, u tas-26 ta’ Ġunju 2013, Buschak vs Il-Kummissjoni, F‑56/12, EU:F:2013:96, punt 19; digrieti tal-20 ta’ Marzu 2014, Michel vs Il-Kummissjoni, F‑44/13, EU:F:2014:40, punti 49 u 50, u tat-23 ta’ April 2015, Bensai vs Il-Kummissjoni, F‑131/14, EU:F:2015:34, punti 34 u 35